Камандзіровачны дзень, асабліва зімовы, мінае даволі хутка, таму наведаць усе сем былых мястэчак Валожыншчыны, азнаёміцца з іх адметнасцямі проста фізічна немагчыма. Спынімся ў трох і, акрамя Валожына, адправімся ў Івянец і Ракаў. Прыкладна 30 хвілін на аўтобусе ад мітуслівай сталіцы — і ты трапляеш у асаблівую атмасферу, уласцівую толькі старадаўнім беларускім мястэчкам. За гэты спакой і любяць мінчане знакамітыя Івянец і Ракаў, часта прыязджаюць сюды на турыстычных аўтобусах, марш­рутках, аўтамабілях або нават веласіпедах. Прагулкі па звілістых вулачках каля стромкіх вежаў касцёлаў, макавак царквы, самотных крыжоў на старых могілках дазваляюць адпачыць ад штодзённых клопатаў. Гадзіна-другая — і ты вяртаешся ў сталіцу з новымі сіламі. Багатае мінулае, блізкасць ад вялікага горада сталі адной з прычын распрацоўкі турыстычных маршрутаў настаўнікамі і вучнямі Івянецкай і Ракаўскай сярэдніх школ.